**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење Закона о потврђивању Споразума између Владе Републике Србије и Владе Републике Анголе о међусобном укидању виза за дипломатске и службене пасоше, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кадa је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Билатерални односи Републике Србије и Републике Анголе су традиционално пријатељски и комуникација се одржава на високом нивоу. Социјалистичка Федеративна Република Југославија је једна од првих држава која је успоставила дипломатске односе са независном Републиком Анголом.

У међудржавним односима, закључивање билатералних споразума којим се укидају визе сматра се значајним кораком у правцу стварања што повољнијих услова за даље унапређењe политичких односа и свестране сарадње у економској, културној, научној и другим областима од међусобног интереса и значаја.

Споразум између Владе Републике Србије и Владе Републике Анголе о међусобном укидању виза за дипломатске и службене пасоше потписан је у Београду, 28. марта 2022. године.

Споразумом је, на реципрочној основи између две државе, предвиђено да су носиоци дипломатских и службених пасоша, чији рок важења није краћи од шест месеци, ослобођени прибављања виза за улазак, транзит и боравак на територији државе друге стране у периоду до 90 (деведесет) дана, у периоду од 180 (сто осамдесет дана) од дана првог уласка.

Потврђивање Споразума између Владе Републике Србије и Владе Републике Анголе о међусобном укидању виза за дипломатске и службене пасоше и његово ступање на снагу допринело би развијању свеобухватних билатералних односа.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење Закона о потврђивању Споразума Владе Републике Србије и Владе Републике Анголе о међусобном укидању виза за дипломатске и службене пасоше није потребно обезбеђивање додатних средстава у буџету.